
I. BENDROSIOS NUOSTATOS

1. Šios sąlygos reglamentuoja Administracinės paskirties pastato su Modernaus meno centru Pylimo g. 17, Vilniuje (toliau vadinama – Pastatas) projekto architektūrinių pasiūlymų (idėjinio projekto) architektūrinio konkurso (toliau vadinama – Konkursas) tvarką ir sąlygas (toliau vadinama – Sąlygos).

2. Konkursas yra mišrus - atviras su UAB “LKT projektai”  kviestiniais dalyviais.

3. Konkursas skelbiamas Lietuvos architektų sąjungos tinklalapyje: www.architektusajunga.lt
4. Visi santykiai atsirandantys tarp Konkursą skelbiančiosios organizacijos – UAB “LKT projektai”, Konkursą organizuojančios organizacijos - Lietuvos architektų sąjungos ir Konkurso dalyvių yra reguliuojami sutartimis tarp minėtų šalių, šių Sąlygų, Lietuvos Respublikos civilinio kodekso, įstatymų ir kitų taikomų teisės aktų nuostatų.

5. Konkursą skelbianti UAB “LKT projektai” ir Konkurso dalyviai privalo laikytis šiose Sąlygose numatytos tvarkos ir sąlygų. 

II. KONKURSO PAGRINDINĖS SĄVOKOS IR OBJEKTAS

1. Konkurso skelbėjas: UAB “LKT projektai”.
2. Konkurso sąlygų rengėjas, darbų eksponavimo ir vertinimo organizatorius (toliau vadinama – organizatorius): Lietuvos architektų sąjunga.

3. Konkurso rūšis: mišrus konkursas - atviras su UAB “LKT projektai”  kviestiniais dalyviais.

4. Dalyvauti Konkurse pateikiamų pasiūlymų apimtis: Administracinės paskirties pastato su Modernaus meno centru Pylimo g. 17, Vilniuje, projekto architektūrinių pasiūlymų (idėjinio projekto) parengimas pagal šių Sąlygų IV skyriuje nustatytus reikalavimus.

5. Dalyvaujančių Konkurse pasiūlymų pateikimo tvarka: pasiūlymai turi būti pateikti šių  Sąlygų IV skyriuje nustatyta tvarka, nurodytu adresu ir terminais.

6. Pagrindiniai kriterijai, pagal kuriuos bus vertinami dalyvaujantys Konkurse pasiūlymai (išdėstyti prioriteto tvarka):

10.1. Modernaus meno centro (toliau tekste - MMC) planavimo užduoties išpildymas; 

10.2. Pastato architektūrinė išraiška ir kontekstualumas su aplinka;

10.3. Pastato planinių-erdvinių sprendimų funkcionalumas ir racionalumas (biuro patalpų bendro ir naudingo plotų santykis).

III. REIKALAVIMAI KONKURSO DALYVIUI

11. Dalyvauti Konkurse gali visi norintieji fiziniai ir juridiniai asmenys, turintys teisę projektuoti Lietuvos Respublikoje arba užsienio valstybėje, užsiregistravę kaip Konkurso dalyviai ir pateikę Konkurso sąlygas atitinkančius pasiūlymus.
12. Konkurso dalyviai registruojami elektroninio pašto adresu: daiva@architektusajunga.lt, nurodant dalyvio elektroninio pašto adresą, kuriuo bus siunčiama informacija apie Konkurso vykdymo eigą bei atsakymai į paklausimus.
13. Laimėjimo atveju, dalyvaujant konkurencinėse derybose dėl projektavimo, Konkurso dalyviui gali būti pasiūlyta pateikti papildomą informaciją apie pateiktus architektūrinius pasiūlymus bei jų realizavimo galimybes.

IV. KONKURSO DOKUMENTAI

Dokumentų rengimas ir pateikimas

14. Konkurso dalyvio pateikiamas pasiūlymas ir kiti Konkurso sąlygose nustatyti dokumentai turi būti parengti ir pateikti pagal šiame skirsnyje nurodytus reikalavimus. Skelbiančiajai organizacijai padarius šių Sąlygų ar jų priedų pakeitimus ir papildymus – dalyviai privalo atsižvelgti į pakeitimus. Sąlygų pakeitimo tvarka aprašyta šio skyriaus antroje dalyje.

15. Konkurso dalyvis Sąlygose nustatytus dokumentus ir visus kitus su dalyvavimu Konkurse susijusius dokumentus (užklausimus, pranešimus, prašymus ir t.t.) rengia ir pateikia lietuvių kalba.

16. Konkurso dalyvio pateiktas pasiūlymas privalo apimti šiuos dokumentus:

16.1. Situacijos schema, M:2000;

16.2. Genplanas su teritorijos sutvarkymo pasiūlymais, M 1:500;

16.3. Pastato aukštų planai, M 1:250;

16.4. Charakteringi pjūviai, M 1:250;

16.5. Visų fasadų išklotinės, M 1:250;

16.6. Kompiuterine grafika išpildyti trys 3D erdviniai pastato vaizdai, įkomponuoti į Pastatą supančią urbanistinę aplinką (į nuotraukas, pateiktas Priede Nr.4); 

16.7. Aiškinamasis raštas su projektuojamais Pastato bendraisiais rodikliais:

16.7.1. užstatymo plotas, tankis ir intensyvumas;

16.7.2. Pastato statybinis tūris;

16.7.3. Pastato bendras ir naudingas plotas.

16.8. Įstatomas sklypo maketas, M 1: 250;

16.9. Konkurso dalyvis atskirame voke, pažymėtame 20 punkte minimu kodu ir užrašu: “Identifikavimo kodo iššifravimas” pateikia Konkurso dalyvio identifikavimo kodo iššifravimą, atitinkantį šių sąlygų priede Nr. 6 pateiktą formą.
16.10. CD su visa šiose Sąlygose nurodyta medžiaga (įskaitant maketo fotonuotraukas) elektroniniuose (jpg ir/ar pdf) formatuose, kurių vieno failo dydis ne daugiau kaip 600KB.

17. Šių sąlygų 16.1-16.6 punktuose (imtinai) paminėti brėžiniai privalo būti pateikti: 
17.1. Skaitmeninėje laikmenoje (geriausia CD) jpg, pdf, dwg formatu;

17.2. Vienoje byloje, sumažintoje iki A3 formato;

17.3. Ant dviejų/trijų planšetų, 100 (h) x 70 cm.
18. Aiškinamasis raštas (atliktas pagal 16.6. punkto reikalavimus) turi būti pateiktas atskiroje A4 formato byloje ir skaitmeninėje laikmenoje (geriausia CD).
19. Visuose pagal šių Sąlygų 17 ir 18 punktus pateikiamuose dokumentuose ir ant maketo turi būti nurodyta:
19.1. Pasiūlymo pavadinimas: “Administracinės paskirties pastatas su Modernaus meno centru Pylimo g. 17, Vilniuje”;

19.2. Dalyvio šifras – kodas iš šešių laisvai pasirinktų Times šrifto 2 cm aukščio skaitmenų.
20. Šių sąlygų 16 ir 17 punktuose nurodyti dokumentai (išskyrus maketą) turi būti tvarkingai supakuoti į vieną voką (paketą), ant jo nurodant dalyvio pavadinimą, užrašą: “Administracinės paskirties pastato su Modernaus meno centru Pylimo g. 17, Vilniuje projekto architektūrinių pasiūlymų (idėjinio projekto) konkursui”. Voke (pakete) turi būti voko turinio aprašas. 

21. Maketas pakuojamas dalyvio nuožiūra. Ant maketo pakuotės turi būti pateikta informacija, nurodyta Sąlygų 20 punkte.

22. Visi dokumentai turi būti pateikti iki šių Sąlygų 31 punkte nurodyto termino pabaigos.

23. Visi dokumentai turi būti pateikti šių Sąlygų 32 punkte nurodytu adresu.

24. Šiame sąlygų skirsnyje nustatytų reikalavimų nevykdymas arba netinkamas vykdymas yra pagrindas atmesti Konkurso dalyvio pateiktus Konkurso dokumentus.
Konkurso sąlygų aiškinimas, keitimas ir pildymas

25. Konkurso dalyvis gali prašyti Konkurso organizatoriaus paaiškinti Konkurso sąlygas.

26. Prašymus paaiškinti Konkurso sąlygas Konkurso dalyvis gali pateikti raštu šiuo: elektroniniu paštu: daiva@architektusajunga.lt .

27. Paklausimų dėl Konkurso sąlygų paaiškinimo pateikimo termino pabaiga 20014 m. vasario 19 d. (imtinai).

28. Į Konkurso dalyvių paklausimus atsakoma iki 2014 m. vasario 25 d. (imtinai).

29. Konkurso dalyvio pateiktame paklausime turi būti nurodytas prašomas išaiškinti Konkurso sąlygų punktas. Atsakymai į Konkurso dalyvių paklausimus bus išsiunčiami visiems Konkurso sąlygas gavusiems dalyviams.

30. Konkurso skelbėjas ir organizatorius iki 2014 m. vasario mėn. 03 d. (imtinai) gali ne iš esmės pakeisti arba papildyti Konkurso sąlygas ir jų priedus. Apie pakeitimus ir papildymus raštu, siunčiant pranešimą el. paštu, pranešama visiems Konkurso sąlygas įsigijusiems Konkurso dalyviams iki 2014 m. vasario mėn. 03 dienos (imtinai).

Pasiūlymo ir kitų dokumentų pateikimo terminas ir vieta

31. Konkurso dalyvis pasiūlymą ir kitus Konkurso sąlygose nustatytus dokumentus privalo pateikti 2014 m. kovo mėn. 6 d., iki 15.00 val.

32. Dokumentai pateikiami adresu: Lietuvos architektų sąjunga, Kalvarijų g. 1, Vilnius, antras aukštas.

V.  SITUACIJA IR PROGRAMA

1. Miesto kontekstas

33. Konkurso teritorija yra Vilniaus centrinėje dalyje, senamiestyje. Sklypas ribojamas Pylimo, Basanavičiaus, Vingrių gatvių ir Purvinojo skersgatvio, yra lengvai pasiekiamas viešuoju transportu.

      Sklypo teritorijoje per keletą dešimtmečių susiformavo vieša kultūrinė erdvė. Kinoteatro “Lietuva” vietoje planuojama statyti administracinės paskirties pastatą, jo pirmajame aukšte įsikurtų Modernaus meno centras. 
      Žemės sklypo Pylimo 17, Vilniuje detalus planas patvirtintas Vilniaus m. savivaldybės tarybos 2008 m. liepos 18 d. sprendimu Nr. 1-593 (Sąlygų priedas nr. 1). Tačiau pasikeitus savininkui, jo pageidavimu pastato paskirtis bus keičiama iš gyvenamosios į administracinę. Kiti detaliojo plano parametrai – užstatymo, intensyvumo, aukštingumo, tankumo - išliks tie patys. Servitutų egzistavimas kaip toks, jų ribos ar konfigūracija bei plotas gali keistis priklausomai nuo pasiūlytos idėjos.
2.   Objektas

34. Objekto adresas: Pylimo g. 17, Vilnius. Objektą sudaro žemės sklypas, kurio unikalus numeris yra 0101/0057:4, plotas - 40,52 aro.

35. Administracinės paskirties pastatas su kultūros paskirties patalpomis (MMC) turi būti suprojektuotas, vadovaujantis šiomis architektūrinio konkurso sąlygomis, MMC projektavimo užduotimi (programa), (Sąlygų priedas nr. 3).
3.   Konkurso tikslas

36. Išnagrinėti sklypo užstatymo galimybes, išvystant naują biurų pastatą su Modernaus meno centru, kuris sukurs teritorijos urbanistinį – architektūrinį vientisumą bei identitetą.

37. Sukurti patrauklią viešąją erdvę.
38. Parengti administracinės paskirties pastato architektūrinio projekto koncepciją.
4. Reikalavimai

39. Konkurso dalyvių pateikti sklypo užstatymo sprendiniai turi būti parengti, atsižvelgiant į šiame Sąlygų skirsnyje pateiktus reikalavimus.

40. Bendrieji reikalavimai:

40.1. Architektūrinio projekto koncepciją parengti atsižvelgiant į sklype galiojančius   Vilniaus miesto bendrojo plano sprendinius bei detaliojo plano fizinius parametrus. Būtina įvertinti esamo sklypo detaliojo plano (priedas nr.1) sprendinių koregavimo galimybes, nepabloginant pagrindinių detaliajame plane numatytų sklypo rodiklių, t.y.  intensyvumas:2, aukštų skaičius:4, užstatymo tankis – ne mažiau kaip 77%.

40.2. Projektuojant pastatą teikti pirmenybę racionaliems, inovatyviems bei komerciškai pagrįstiems sprendiniams, kurie užtikrintų efektyvų statinio eksploatavimą bei energijos išteklių naudojimą.
40.3. Projektuojant sklype pastatą turi būti įvertintas gretimų teritorijų užstatymas.

40.4. Projekto koncepcijoje siekti optimalaus žemės panaudojimo.

41. Biuro patalpų komplekso reikalavimai:

41.1. Projektuoti sklype pastatą su atskiru įėjimu į MMC bei atskiru įėjimu (su vestibiuliu ir recepcija) į biurų patalpas, abu įėjimai turi būti pirmame aukšte.
41.2. Prioritetas turi būti teikiamas ekologiškoms statybinėms medžiagoms, inovacijoms, mažinančioms neigiamą poveikį aplinkai. Racionaliai panaudoti saulės (dienos) šviesą Pastato erdvių apšvietimui.
41.3. Projektuojant pastatą maksimaliai išnaudoti privalumus: laisvo planavimo galimybę (galimas tiek atviras, tiek kabinetinis/dviejų zonų išplanavimas), vaizdus į aplinką, autonominį inžinerinių sistemų valdymą, natūralią ventiliaciją, natūralią šviesą ir kt.

41.4. Ploto panaudojimo efektyvumo įvertinimui numatyti bei pateikti kelis skirtingo išplanavimo bei judėjimo zonų variantus, kiekvienas iš kurių optimizuotų darbo erdvės ir judėjimo zonų išplanavimą bei užtikrintų evakuacijos reikalavimus. 

41.5. Veiksmingas liftų, laiptinių, tualetų ir vertikalaus inžinerinių sistemų paskirstymo planavimas turi užtikrinti efektyvią eksploataciją ir turi būti finansiškai pagrįstas.

41.6. Laiptinės ir avariniai išėjimai turi būti suprojektuoti taip, kad jie būtų lengvai atpažįstami bei skatintų norą jais naudotis trumpiems atstumams tarp aukštų, ypač iš pirmo aukšto.

42. MMC patalpų reikalavimai išdėstyti Sąlygų  priede nr. 3.

43. Automobilių saugykla ir parkavimo aikštelės:
43.1. Projektuojamam pastatui numatyti galimybes įrengti norminį automobilių parkavimo vietų skaičių, atsižvelgiant į patalpų paskirtį (biurai). Projektuoti automobilių parkavimą požeminėse automobilių saugyklose.

43.2. Įvažiavimus/išvažiavimus į/iš požeminės automobilių saugyklos projektuoti savo nuožiūra galiojančių dokumentų ribose.

43.3. Požeminio parkavimo patalpose projektuoti laiptines, jų holuose (atitinkamai normatyvų reikalavimams) – technines patalpas įvadams ir apskaitos mazgams. 

43.4. Požemines parkavimo patalpas projektuoti nešildomas.

43.5. Parengti transporto ir pėsčiųjų eismo schemą požeminėje automobilių saugykloje, numatant automobilių ir pėsčiųjų judėjimą į automobilių saugyklas, iš automobilių saugyklos, judėjimą tarp skirtingos paskirties patalpų ir pan.
44. Aplinkos sutvarkymas:

44.1. Įvertinti šalia sklypo planuojamos miesto žaliosios erdvės (nuo Purvinojo skg. pusės) integravimą į projektinių pasiūlymų apimtį. 

44.2. Parengti dangų ir apželdinimo projektą, kuriame numatyti dangas, šaligatvius, apželdinimo schemą, lauko apšvietimą, rekreacijai skirtas poilsio zonas, kitus elementus.

VI. PATEIKTŲ PASIŪLYMŲ VERTINIMAS

Vertinimo komisija

45. Vertinimo komisijos užduotis - spręsti, ar Konkursui pateikti pasiūlymai gali būti priimti; vertinti priimtus pasiūlymus ir atrinkti tuos, kurie geriausiai atitinka Konkurso reikalavimus. Vertinimo komisija paskelbia galutinį ir įpareigojantį pasiūlymų vertinimą, atsižvelgdama į Konkursui keliamus reikalavimus bei vadovaudamasi vertinimo kriterijais. Vertinimo komisijos nariai, vertindami Konkursui pateiktus darbus, vadovaujasi  nepriklausomumo ir profesionalumo kriterijais.

46. Konkurso pasiūlymams vertinti sudaroma ši Konkurso vertinimo komisija iš 9-ų narių:

	Vardas, pavardė
	Atstovaujama organizacija, profesija / pareigos

	1. Habil. dr. Viktoras Butkus
	Modernaus meno centro steigėjas, kuratorius

	2. Dr. Lolita Jablonskienė
	Nacionalinės dailės galerijos vadovė, Vilniaus dailės akademijos docentė

	3. Prof. Arkadijus Varanka
	Vilniaus dailės akademija

	4. Asta Prikockienė
	Architektas (Lietuvos architektų sąjunga)

	5. Edgaras Neniškis
	Architektas (Lietuvos architektų sąjunga)

	6. Vitas  Karčiauskas
	Kultūros paveldo departamento Vilniaus padalinio direktorius (Lietuvos architektų sąjunga)

	7. Artūras Blotnys
	Vilniaus m. sav. Miesto plėtros departamento direktorius (Lietuvos architektų sąjunga)


47. Vertinimo komisijos pirmininkas: Viktoras Butkus.
48. Vertinimo komisijos atsakingas sekretorius: asmuo, dalyvaujantis komisijos posėdžiuose, atsakantis už Konkurso sąlygų ir Konkurso nuostatų laikymąsi, Vertinimo komisijos  posėdžių  protokolavimą. Vertinimo komisijos sekretorius balsavimo teisės neturi.

49. Recenzentai: Konkursą skelbiančios organizacijos ir Konkursą organizuojančios organizacijos sutarimu paskirti specialistai, kurie išanalizuoja pateiktus projektus ir referuoja apie juos Vertinimo komisijai.

50. Kvalifikuotas konsultantas: specialistas, galintis įvertinti funkcinius, technologinius, paminklosauginius ar kitus specifinius siūlomus sprendimus. Apie jo būtinumą sprendžia Vertinimo komisijos pirmininkas prašant recenzentams iki Vertinimo komisijos posėdžio.

51. Balsavimo teisę komisijos posėdyje turi tik Vertinimo komisijos nariai.

52. Vertinimo komisijos sprendimai priimami dalyvaujančių Vertinimo komisijos narių balsų dauguma. Kiekvienas Vertinimo komisijos narys turi po vieną balsą. Vertinimo komisijos narių balsams pasiskirsčius po lygiai, lemiamą reikšmę turi Vertinimo komisijos pirmininko balsas.

Konkurso laimėtojai ir autoriniai honorarai

53. Įvertinus Konkursui pateiktus pasiūlymus, Konkurso vertinimo komisijos sprendimu paskelbiami Konkurso pirmų šešių vietų laimėtojai.

54. Konkurso pirmų šešių vietų laimėtojams išmokami tokio dydžio autoriniai honorarai:

54.1. Pirmos vietos laimėtojui – 30.000 Lt,

54.2. Antros vietos laimėtojui –   5.000 Lt,

54.3. Trečios vietos laimėtojui –  5.000 Lt,

54.4. Ketvirtos vietos laimėtojui –  5.000 Lt,

54.5. Penktos vietos laimėtojui –  5.000 Lt,

54.6. Šeštos vietos laimėtojui –  5.000 Lt.

55. Visi premijuoti ir apmokėti konkursiniai darbai (pilna apimtimi) tampa išimtine Užsakovo nuosavybe ir Užsakovui pereina turtinės teisės į šiuos darbus.

Preliminari atranka

56. Preliminarią atranką – ar pateikti pasiūlymai atitinka formalias pateikimo sąlygas - atlieka sekretorius iki Vertinimo komisijos posėdžio. Preliminarios atrankos vieta: Lietuvos architektų sąjunga, Kalvarijų g. 1, Vilniuje, 2 aukšte.
VII.     Vertinimo komisijos posėdžio eiga

57. Uždarumo principas: Vertinimo komisijos posėdis yra uždaras, t.y. - jame dalyvauja vertinimo komisijos nariai ir atsakingas sekretorius (be balso teisės). Vertinimo komisijai pageidaujant posėdyje gali dalyvauti konkursinių pasiūlymų recenzentai (be balso teisės).

58. Vertinimo komisija, atsižvelgusi į recenzentų pateiktas išvadas, atviru balsavimu patvirtina, ar Konkursui pateikti pasiūlymai gali būti pripažinti tinkamais vertinti ir, remdamasi dalyviams pateiktais vertinimo kriterijais, įvertina priimtus pasiūlymus ir priima sprendimą dėl šešių geriausiai Konkurso sąlygas atitikusių pasiūlymų.

59. Kiekvienas vertinimo komisijos narys privalo pateiktus pasiūlymus vertinti objektyviai, vadovaujantis tik Konkurso nuostatomis. Tuo tikslu visi vertinimo komisijos nariai prieš Konkursui pateiktų darbų vertinimo pradžią privalo pasirašyti nešališkumo deklaraciją.

60. Vertinimo komisija, atsižvelgusi į preliminarios atrankos pateiktas išvadas, nustato, ar Konkursui pateikti pasiūlymai gali būti pripažinti tinkamais vertinimui. Jeigu yra siūlymas Konkurso dalyvio pasiūlymą atmesti, dėl tokio atmetimo nusprendžia Vertinimo komisija, kuri privalo sprendimą įforminti ir pagrįsti raštu.

61. Vertinimo komisija, remdamasi dalyviams pateiktais vertinimo kriterijais, įvertina priimtus pasiūlymus ir priima sprendimą dėl Konkurso pirmų šešių vietų laimėtojų.

62. Vertinimo komisijai diskusijų būdu įvertinus visus priimtus vertinimui pasiūlymus, kolegialiai priimamas sprendimas ir sudaromas pasiūlymų kodų sąrašas, pradedant pasiūlymu, užėmusiu aukštesnę vertinimo vietą. Vertinimo komisija sudarytą sąrašą patvirtina bendru sutarimu. 

63. Remdamasi sudarytu pasiūlymų kodų sąrašu, Vertinimo komisija paskelbia Konkurso pirmų šešių vietų laimėtojus, neįvardindama pasiūlymų autorių.  
64. Vertinimo komisijos posėdžio eiga įforminama protokolais. Protokole Nr. 1 fiksuojama Vertinimo komisijos patvirtinta dalyvių pasiūlymų vertinimo eilė su kodais. Protokolą turi pasirašyti visi Vertinimo komisijos nariai iki Konkursui pateiktų pasiūlymų autorių tapatybės paaiškėjimo, t.y. – prieš atplėšiant Konkurso pirmų šešių vietų laimėtojų vokus su Identifikavimo kodo iššifravimu, paminėtus šių Konkurso sąlygų 16.9 punkte.
65. Atplėšus vokus su Identifikavimo kodo iššifravimu, surašomas protokolas Nr. 2, kurį pasirašo visi Vertinimo komisijos nariai. Protokole Nr. 2 įvardijami pirmas šešias vietas laimėjusių pasiūlymų autoriai.

66. Vertinimo komisijos posėdžio data: galutinis Konkursinių pasiūlymų įvertinimas turi būti užbaigtas iki 2014 m. kovo 20 d. 

67. Rezultatų paskelbimas: Konkursą organizuojanti organizacija per 3 (tris) darbo dienas nuo pasirašytų Vertinimo komisijos protokolų gavimo elektroniniu paštu praneša Konkurso rezultatus visiems užsiregistravusiems Konkurso dalyviams.

68. Konkurso rezultatai per 3 (tris) darbo dienas nuo Konkurso laimėtojų nustatymo paskelbiami Lietuvos architektų sąjungos tinklalapyje: www.architektusajunga.lt   

VIII.     DERYBOS
69. Užsakovas turi teisę pasirinkti ar vykdyti derybas dėl tolimesnio projektavimo su bet kurios vietos laimėtoju. Užsakovui nusprendus atsisakyti tolimesnio projektavimo su bet kurios vietos laimėtoju, Užsakovui neatsiranda prievolė pasirašyti projektavimo sutartį su tokiu asmeniu, tačiau jis turi teisę naudoti pateiktą idėją tolimesniame projekto vykdyme.
IX.     KITOS NUOSTATOS

70. Neturtinės autoriaus teisės, susijusios su konkursui pateiktu pasiūlymu, bei teisė viešai skelbti konkursui pateiktą projektą lieka konkurso dalyviui, išskyrus žemiau šiame punkte paminėtus atvejus. Pirmosios konkursui pateikto darbo publikacijos teisę turi konkursą skelbianti organizacija. Be to, konkursą skelbianti organizacija ir/ar konkurso organizatorius turi teisę, pasibaigus konkursui, konkursui pateiktus dokumentus dokumentuoti, eksponuoti ir skelbti (įskaitant eksponavimą ir skelbimą pasinaudojant trečiųjų asmenų paslaugomis) be papildomo apmokėjimo, tačiau visais tokiais atvejais konkursą skelbianti organizacija ir/ar konkurso organizatorius privalo paskelbti pasiūlymų autorių vardus.  

71. Atsakomybė: už gautų pasiūlymų sugadinimą arba praradimą konkurso organizatorius atsako tik tais atvejais, kai įrodomas jo kaltumas dėl netinkamo elgesio su pasiūlymais. Pasiūlymus, kurie pasiekia adresatą jau sugadinti, o ypač maketus, pagal išgales taisys specialistai.

72. Konkurso dalyviai yra asmeniškai atsakingi už tai, kad jų pateiktas konkursinis darbas nepažeidžia bet kokių trečiųjų šalių intelektinės nuosavybės teises, ir įsipareigoja apsaugoti Užsakovą nuo bet kokių dėl to atsiradusių trečiųjų asmenų pretenzijų.

X.    PRIEDAI

73. Šios Sąlygos turi tokius priedus, kurie yra neatskiriama Konkurso sąlygų dalis:

73.1. priedas nr. 1 - Detalusis planas;

73.2. priedas nr. 2 - Topografinė nuotrauka;

73.3. priedas nr. 3 - MMC užduotis (programa);
73.4. priedas nr. 4 - Paminklosauginiai reikalavimai;

73.5. priedas nr. 5 - Panoraminės nuotraukos;

73.6. priedas nr. 6 - Dalyvio identifikavimo kodas.

